Julkisasiamiehen ratkaisuehdotus Ruiz-Jarabo Colomer 15 päivänä helmikuuta 1996. - Euroopan yhteisöjen komissio vastaan Belgian kuningaskunta. - Jäsenyysvelvoitteiden noudattamatta jättäminen - Aktiivisia implantoitavia lääkinnällisiä laitteita koskevan jäsenvaltioiden lainsäädännön lähentämisestä annetun direktiivin 90/385/ETY täytäntöönpano. - Asia C-239/95.



Oikeustapauskokoelma 1996 sivu I-01459



Julkisasiamiehen ratkaisuehdotukset

1 Esillä olevassa asiassa yhteisöjen tuomioistuimen on ratkaistava komission 6.7.1995 nostama kanne, jossa se vaatii EY:n perustamissopimuksen 169 artiklan mukaisesti toteamaan, että Belgian kuningaskunta on jättänyt täyttämättä aktiivisia implantoitavia lääkinnällisiä laitteita koskevan jäsenvaltioiden lainsäädännön lähentämisestä 20 päivänä kesäkuuta 1990 annetun neuvoston direktiivin 90/385/ETY(1) mukaan sille kuuluvat velvollisuudet, koska se ei ole asetetussa määräajassa antanut tämän direktiivin noudattamisen edellyttämiä säännöksiä eikä ole saattanut niitä voimaan sekä koska se ei ole ilmoittanut toimenpiteiden toteuttamisesta komissiolle.

2 Direktiivin 90/385/ETY 16 artiklassa säädetään määräajasta, jonka kuluessa direktiivi on saatettava osaksi kansallista oikeusjärjestystä, seuraavaa:

"1. Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset ennen 1 päivää heinäkuuta 1992. Niiden on ilmoitettava tästä komissiolle viipymättä.

Niiden on sovellettava näitä säädöksiä 1 päivästä tammikuuta 1993 alkaen.

2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle."

3 Koska komissiolle ei ollut annettu minkäänlaista tietoa direktiivin 90/385/ETY saattamisesta osaksi Belgian kansallista oikeusjärjestystä asetetussa määräajassa, se katsoi Belgian jättäneen noudattamatta jäsenyysvelvoitteitaan ja lähetti Belgian hallitukselle EY:n perustamissopimuksen 169 artiklan mukaisesti 14.10.1992 virallisen huomautuksen, jossa se pyysi tätä esittämään huomautuksensa kahden kuukauden määräajassa.

4 Koska komissio ei saanut viralliseen huomautukseen vastausta ja ottaen huomioon rikkomisen jatkumisen, se lähetti 2.7.1993 Belgian hallitukselle perustellun lausunnon, jossa se totesi Belgian kuningaskunnan jättäneen täyttämättä direktiivin 90/385/ETY mukaan sille kuuluvat velvollisuudet ja vaati tätä valtiota toteuttamaan perustellun lausunnon noudattamisen edellyttämät toimenpiteet kahden kuukauden määräajassa.

5 Belgian hallitus ei vastannut perusteltuun lausuntoon eikä toteuttanut toimenpiteitä direktiivin 90/385/ETY saattamiseksi osaksi Belgian kansallista oikeusjärjestystä. Belgian viranomaiset tyytyivät antamaan 28.3.1995 päivätyllä kirjeellä komission pääsihteeristölle tiedoksi, että kansallinen säädösehdotus mainitun direktiivin saattamiseksi osaksi Belgian kansallista oikeusjärjestystä oli Conseil supérieur d'hygiènen (terveyttä koskevia asioita käsittelevä ylin neuvosto) käsiteltävänä lausunnon antamista varten.

6 Näin ollen komissio päätti nostaa yhteisöjen tuomioistuimessa esillä olevan kanteen, jossa se vaatii toteamaan, että Belgian kuningaskunta on jättänyt täyttämättä direktiivin 90/385/ETY säännösten ja erityisesti direktiivin 16 artiklan mukaan sille kuuluvat velvollisuudet, koska se ei ole antanut tämän direktiivin noudattamisen edellyttämiä lakeja, asetuksia tai hallinnollisia määräyksiä tai se ei ainakaan ole antanut niitä viipymättä tiedoksi. Komissio vaatii myös, että Belgian kuningaskunta velvoitetaan korvaamaan oikeudenkäyntikulut.

7 Belgian hallitus ei kiistä vastineessaan komission väitettä, jonka mukaan se on laiminlyönyt jäsenyysvelvollisuuksiaan, ja tyytyy ilmoittamaan, että Conseil supérieur d'hygiène ja Inspecteur des finances (valtion varainhoidon tarkastaja) olivat jo antaneet direktiivin 90/385/ETY täytäntöönpanoa koskevasta kansallisesta säädöksestä puoltavat lausunnot, mutta että siitä oli vielä saatava Conseil d'Etat'n lausunto.

8 Esillä olevassa asiassa on näytetty kiistattomasti toteen, ettei Belgia ollut antanut asetetussa määräajassa direktiivin 90/385/ETY noudattamisen edellyttämiä lakeja, asetuksia tai hallinnollisia määräyksiä. Näin ollen Belgian kuningaskunta on jättänyt täyttämättä EY:n perustamissopimuksen 189 artiklan kolmannen kohdan sekä direktiivin 90/385/ETY ja erityisesti sen 16 artiklan mukaan sille kuuluvat velvollisuudet.

9 Koska komission kanne on täysin perusteltu ja sen vaatimukset on hyväksyttävä, Belgian kuningaskunta on velvoitettava työjärjestyksen 69 artiklan 2 kohdan mukaisesti korvaamaan oikeudenkäyntikulut.

Ratkaisuehdotus

10 Edellä esitetyn perusteella ehdotan yhteisöjen tuomioistuimelle, että se

"1) toteaa Belgian kuningaskunnan jättäneen täyttämättä EY:n perustamissopimuksen 189 artiklan kolmannen kohdan ja aktiivisia implantoitavia lääkinnällisiä laitteita koskevan jäsenvaltioiden lainsäädännön lähentämisestä 20 päivänä kesäkuuta 1990 annetun neuvoston direktiivin 90/385/ETY 16 artiklan mukaan sille kuuluvat velvollisuudet, koska se ei ollut asetetussa määräajassa antanut mainitun direktiivin noudattamisen edellyttämiä säännöksiä ja saattanut niitä voimaan;

2) velvoittaa vastaajana olevan valtion korvaamaan kaikki oikeudenkäyntikulut."

(1) - EYVL L 189, s. 17.